Άντριου Τέιτ

Ο Ίμορι Άντριου Τέιτ (αγγλικά: Emory Andrew Tate III, 1 Δεκεμβρίου 1986) είναι Αμερικανός και Βρετανός πυγμάχος, προσωπικότητα των μέσων ενημέρωσης και πρώην επαγγελματίας κικμπόξερ, που ήταν 4 φορές παγκόσμιος πρωταθλητής. Λόγω της σταδιοδρομίας του στο κικμπόξινγκ, ο Τέιτ άρχισε να προσφέρει συνδρομητικά μαθήματα μέσω της ιστοσελίδας του και, αργότερα, απέκτησε ευρύτερη δημοσιότητα μέσω του διαδικτύου. Οι απόψεις του σχετικά με αρκετά θέματα δεν γίνονταν αποδεκτές και αποκλείστηκε. Παρόλα αυτά, έχει πάνω από 10 εκατομμύρια ακολούθους στο X.

Ο Τέιτ συνελήφθη τον Δεκέμβριο του 2022, από Ρουμάνους αστυνομικούς, έπειτα από καταγγελίες για συγκρότηση εγκληματικής οργάνωσης που απήγαγε δύο κορίτσια, τα βίασε και τα χρησιμοποίησε για την παραγωγή πορνογραφίας - κάποιοι ισχυρίζονται ότι δεν υπήρχαν αποδεικτικά στοιχεία. Στις 31 Μαρτίου 2023 τέθηκε σε κατ' οίκον περιορισμό μέχρι την ολοκλήρωση της έρευνας, χωρίς να του έχουν απαγγελθεί επίσημα κατηγορίες. Στις 20 Ιουνίου 2023, κατηγορήθηκε για βιασμό, εμπορία ανθρώπων και σύσταση ομάδας οργανωμένου εγκλήματος για σεξουαλική εκμετάλλευση γυναικών. Στις 12 Μαρτίου 2024, συνελήφθη στη Ρουμανία με βρετανικό ένταλμα σύλληψης, αντιμετωπίζοντας κατηγορίες για σύσταση εγκληματικής οργάνωσης και σεξουαλικές επιθέσεις που αφορούν την περίοδο 2012-2015.

 Πρώτα χρόνια 
Ο Τέιτ γεννήθηκε στην Ουάσιγκτον την 1η Δεκεμβρίου 1986, γιος της Αγγλίδας βοηθού κέτερινγκ Αϊλίν Άσλεϊ και του Αμερικανού σκακιστή Ίμορι Τέιτ (1958-2015). Έζησε στο Σικάγο και στο Γκόσεν της Ιντιάνα. Μετά το διαζύγιο των γονιών του, μετακόμισε με τη μητέρα και τον αδερφό του στην Αγγλία, όπου μεγάλωσε στο Λούτον. Έμαθε να παίζει σκάκι σε ηλικία πέντε ετών και συμμετείχε σε τουρνουά σκακιού για ενήλικες στην παιδική του ηλικία.

 Σταδιοδρομία 

 Ως κικμπόξερ 
Ο Τέιτ ξεκίνησε να εξασκείται στην πυγμαχία και τις λοιπές πολεμικές τέχνες το 2005, ενώ για να στηρίξει τον εαυτό του οικονομικά εργάστηκε στο τομέα των διαφημίσεων. Τον Νοέμβριο του 2008, κατατάχθηκε ως ο 7ος καλύτερος κικ μπόξερ ελαφρού βαρέων βαρών στη Βρετανία από τη Διεθνή Ένωση Αθλητικού Κικμπόξινγκ. Το 2009, κέρδισε το βρετανικό πρωτάθλημα μεσαίων βαρών (cruiserweight) του Ντέρμπι και κατετάγη νούμερο ένα στην κατηγορία του στην Ευρώπη.

Το 2011, ο Τέιτ κέρδισε τον πρώτο του παγκόσμιο τίτλο έπειτα από μια νίκη σε έναν επαναληπτικό αγώνα εναντίον του Ζαν Λυκ Μπενουά στη φάση των νοκάουτ νοκ-άουτ. Το 2012, ο Τέιτ ηττήθηκε στο τουρνουά Ινφιούζιον από τον Φράντσι Γκράις. Πριν από την ήττα του, ήταν ο δεύτερος καλύτερος κικμπόξερ ελαφρών-βαρέων βαρών στον κόσμο. Το 2013, ο Τέιτ κέρδισε τον δεύτερο παγκόσμιο τίτλο, νικώντας σε έναν αγώνα 12 γύρων εναντίον του Βενσάν Πτιζάν, καθιστώντας τον παγκόσμιο πρωταθλητή σε δύο διαφορετικές κατηγορίες βάρους.

 Σταδιοδρομία στα ΜΜΕ 
Το 2016, ενώ συμμετείχε στο βρετανικό ριάλιτι Big Brother, ο Τέιτ επικρίθηκε για τα ρατσιστικά και ομοφοβικά σχόλια του στο Twitter. Έξι μέρες μετά την είσοδο του απομακρύνθηκε από το παιχνίδι, λόγω ενός βίντεο όπου ο ίδιος χτυπούσε μια γυναίκα.  Ο Τέιτ αργότερα ίδρυσε μια ιστοσελίδα η οποία προσέφερε μαθήματα σχετικά με τη συσσώρευση πλούτου και τις «αλληλεπιδράσεις άνδρα-γυναίκας». Σύμφωνα με την ιστοσελίδα, ο ίδιος διαχειριζόταν επίσης ένα στούντιο με διαδικτυακές κάμερες χρησιμοποιώντας τις φίλες του ως υπαλλήλους. Την ιστοσελίδα αυτή διατηρούσε ο ίδιος με τον αδερφό του Τριστάν, και απασχολούσε έως και 75 διαδικτυακά μοντέλα τα οποία παρουσίαζαν ψεύτικες ιστορίες στους άνδρες πελάτες τους για να κερδίσουν τη συμπάθεια τους. Αργότερα παραδέχτηκε ότι το επιχειρηματικό μοντέλο στο οποίο βασίστηκε αυτή η σελίδα ήταν μια «ολική απάτη». Ο Τέιτ είναι ο ιδιοκτήτης της ιστοσελίδας Hustler's University, η οποία είναι μια πλατφόρμα όπου τα μέλη πληρώνουν μια μηνιαία συνδρομή για να λάβουν οδηγίες για θέματα όπως η πώληση εμπορευμάτων μέσω λιανικής χωρίς απόθεμα και διανομής μέσω συνεργατών, αλλά και το εμπόριο κρυπτονομισμάτων. Ο ιστότοπος λειτουργούσε ένα δίκτυο συνεργατών, στο οποίο μέλη της σελίδας έπρεπε να την προωθήσουν σε άλλους. Ο Τέιτ έγινε ιδιαίτερα γνωστός το 2022, για το γεγονός ότι ενθάρρυνε τα μέλη της πλατφόρμας να δημοσιεύσουν βίντεο με τον ίδιο στο διαδίκτυο με στόχο την διαφήμιση της πλατφόρμας. Τον Αύγουστο του 2022, η πλατφόρμα αυτή είχε συγκεντρώσει πάνω από 100.000 συνδρομητές. Τον ίδιο μήνα, η ιρλανδοαμερικανική εταιρεία χρηματοοικονομικών υπηρεσιών Stripe αποσύρθηκε από την επεξεργασία των συνδρομών για την πλατφόρμα και επομένως η πλατφόρμα έκλεισε το δίκτυο συνεργατών. Ο Πωλ Χάριγκαν, καθηγητής μάρκετινγκ στο Πανεπιστήμιο της Δυτικής Αυστραλίας, δήλωσε ότι το δίκτυο συνεργατών αυτής της πλατφόρμας αποτελούσε ένα σύστημα πυραμίδας, το οποίο λειτουργούσε στα μέσα κοινωνικής δικτύωσης.

 Παρουσία στα μέσα κοινωνικής δικτύωσης 
Ο Τέιτ έλαβε σημαντική κάλυψη για τις απόψεις του σχετικά με το τι είναι σεξουαλική παρενόχληση στον απόηχο των υποθέσεων σεξουαλικής κακοποίησης του Χάρβεϊ Βάινσταϊν. Ο ίδιος έχει υποστηρίξει ότι οι γυναίκες θύματα σεξουαλικών επιθέσεων έχουν μερίδιο ευθύνης για τις επιθέσεις που δέχονται - για αυτή τη δήλωση έχει έντονα επικριθεί.

Ο Τέιτ έγινε αρχικά γνωστός στους διαδικτυακούς ακροδεξιούς κύκλους μέσω των εμφανίσεων του στο InfoWars και των γνωριμιών του με γνωστούς ακροδεξιούς, όπως ο Μάικ Σέρνοβιτς, ο Τζακ Ποσόμπιετς και ο Πολ Τζόζεφ Γουότσον. Έγινε ευρέως γνωστός στα μέσα του 2022. Έχει περιγράψει τον εαυτό του ως «απολύτως σεξιστή» και «απολύτως μισογυνιστή». Έχει υποστηρίξει ότι οι γυναίκες «ανήκουν στο σπίτι», ότι «δεν μπορούν να οδηγήσουν» και ότι «δίνονται στον άντρα και ανήκουν στον άνδρα» μεταξύ άλλων.

Η εκστρατεία «Λευκή Κορδέλα», ένας μη κερδοσκοπικός οργανισμός που αντιτίθεται στη βία εναντίον γυναικών από άνδρες, χαρακτήρισε το σχόλιο του Τέιτ «εξαιρετικά μισογυνιστικό» και τις πιθανές μακροπρόθεσμες επιπτώσεις του στο νεανικό ανδρικό κοινό του «ανησυχητικές». Η Hope not Hate, μια ομάδα υπεράσπισης κατά του εξτρεμισμού, σχολίασε ότι η παρουσία του Τέιτ στα μέσα κοινωνικής δικτύωσης μπορεί να παρουσιάσει για το κοινό του έναν «επικίνδυνο δρόμο προς την ακροδεξιά». Απαντώντας στην κριτική, ο Τέιτ δήλωσε ότι μεταξύ άλλων ανεβάζει «πολλά βίντεο που επαινούν τις γυναίκες» και στοχεύει κυρίως στο να διδάξει το κοινό του να αποφεύγει «τοξικούς και χαμηλής αξίας ανθρώπους στο σύνολό τους». Δήλωσε επίσης ότι δεν εννοεί αυτά που γράφει και ότι υπάρχει μια διαστρεβλωμένη εντύπωση για εκείνον στο διαδίκτυο.

Τον Νοέμβριο του 2022, μετά την εξαγορά του Twitter από τον Ίλον Μασκ, η φραγή του λογαριασμού του Τέιτ στη πλατφόρμα ήρθη. Τον Δεκέμβριο του 2022, ο Τέιτ απευθύνθηκε στην ακτιβίστρια Γκρέτα Τούνμπεργκ επαινώντας τα αυτοκίνητα με υψηλές εκπομπές άνθρακα. Η απάντηση της ακτιβίστριας έλαβε πολύ μεγάλη προσοχή και είναι ένα από τα 25 τουίτ με τα περισσότερα «μου αρέσει».

 Φραγές στα μέσα κοινωνικής δικτύωσης 
Τρεις από τους λογαριασμούς του Τέιτ στο Twitter έχουν φραγεί. Το 2021, ένας λογαριασμός που δημιούργησε για να παρακάμψει την προηγούμενη φραγή του έλαβε επίσημη πιστοποίηση από το Twitter, σε αντίθεση με τις πολιτικές του. Ο λογαριασμός στη συνέχεια αποκλείστηκε οριστικά και το Twitter είπε ότι η πιστοποίηση του κατόχου του λογαριασμού έγινε κατά λάθος. Τον Αύγουστο του 2022, μετά από μια διαδικτυακή καμπάνια για τον αποκλεισμό του από τα μέσα κοινωνικής δικτύωσης, οι λογαριασμοί του στο Facebook και το Instagram φράχθηκαν για πάντα. Η ιδιοκτήτρια, Meta, ισχυρίστηκε ότι είχε παραβιάσει την πολιτική της εταιρείας για «επικίνδυνους οργανισμούς και άτομα». Το TikTok, ένα μέσο κοινωνικής δικτύωσης όπου τα βίντεο που τον αναφέρουν σε χάσταγκ έχουν πάρα πολλές θεάσεις, έχει επίσης μπλοκάρει τον λογαριασμό του. Λίγο αργότερα, το YouTube ανέστειλε επίσης το κανάλι του επικαλούμενο πολλαπλές παραβιάσεις, συμπεριλαμβανομένων των παραβιάσεων της πολιτικής για τη ρητορική μίσους και τη παραπληροφόρησης για τον COVID-19.

Ο Τέιτ απάντησε στους αποκλεισμούς του λέγοντας ότι, ενώ τα περισσότερα σχόλιά του παρερμηνεύθηκαν, αναλαμβάνει την ευθύνη για τον τρόπο με τον οποίο έγιναν δεκτά. Στα άνωθεν μέσα κοινωνικής δικτύωσης, εκτός του Youtube, θαυμαστές του συνέχισαν να κυκλοφορούν βίντεο με τα πεπραγμένα του. Μετά τις απαγορεύσεις, ο Τέιτ μετακόμισε σε ακροδεξιά μέσα κοινωνικής δικτύωσης όπως το Gettr και Rumble. Τον Δεκέμβριο του 2022, μετά την εξαγορά του Twitter από τον Ίλον Μασκ, ο λογαριασμός του Τέιτ στο Twitter αποκαταστάθηκε.

 Προσωπική ζωή 
Ο Τέιτ μετακόμισε από το Ηνωμένο Βασίλειο στη Ρουμανία το 2017. Ο Άντριου Τέιτ ήταν χριστιανός ορθόδοξος και εντάχθηκε στη Ρουμανική Ορθόδοξη Εκκλησία, αφότου μετακόμισε στη Ρουμανία. 

Στις 11 Απριλίου 2022, η αστυνομία έκανε έφοδο στο σπίτι του Τέιτ στην Πιπέρα στη Ρουμανία, αφού η πρεσβεία των ΗΠΑ ειδοποίησε τη ρουμανική αστυνομία ότι μία πολίτης των ΗΠΑ μπορεί να κρατείται στο σπίτι του Τέιτ. Εκεί η αστυνομία βρήκε δύο γυναίκες, οι οποίες ισχυρίστηκαν ότι κρατούνταν παρά τη θέλησή τους, πυροδοτώντας μια έρευνα της ρουμανικής αστυνομίας κατά του ίδιου και του αδερφού του, με τις κατηγορίες της εμπορίας ανθρώπων και βιασμού. Η ρουμανική αστυνομία τους προσήγαγε και μετά από πέντε ώρες αφέθηκαν ελεύθεροι. Ο Άντριου Τέιτ αρνήθηκε οποιαδήποτε ευθύνη.  

Στις 29 Δεκεμβρίου 2022, έγινε ξανά έφοδος στη βίλα του. Η ρουμανική αστυνομία έκανε έφοδο και στο σπίτι μίας αστυνομικού που φαινόταν να εμπλέκεται στο κύκλωμα του Τέιτ. Το ένταλμα σύλληψης προέβλεπε κράτηση για 24 ώρες και ανάκριση των τριών συλληφθέντων. Ο Τέιτ αυτή τη φορά προσήχθη στην αστυνομία για «σύσταση οργανωμένου κυκλώματος, που χρησιμοποιούσε κοπέλες».

 Παραπομπές 

Κατηγορία:Παλαιστές